ལན་དུ།ད་ལྟའི་མཐོ་རིམ་སློབ་མ་དེ་དག་གིས་དེང་གིས་གཞན་གྱི་སྐད་ཡིག་སྟེང་རིག་གནས་སྣེ་མང་སྦྱོང་བཞིན་པ་འདི་ཡིས་བོད་ཀྱི་སྐད་ཡིག་ལ་ཕན་གནོད་ཇི་ལྟར་ཡོང་མིན་ཡང་ནན་གྱིས་བསམ་དགོས།བོད་ཀྱི་སྐད་ཡིག་འདི་བརྗོད་བྱ་བྱས་པའི་ནང་དོན་སོགས་གཙོ་བོ་ནང་ཆོས་ལས་དེང་དུས་ཀྱི་ཤེས་རྒྱ་ཚན་རིག་དང་ཚོང་འབྲེལ་སོགས་ནི་ཟུར་དུ་སྦྱང་བྱེད་ཅིག་ཡིན་པར་སྙམ།རྩ་བའི་ང་ཚོ་རྒྱལ་སྤྱིའི་ལྡིངས་ཆའི་ཐོག་གཞན་དང་དཔུང་པ་འདྲ་མཉམ་དུ་བསྐྱོད་དགོས་པ་གལ་ཆེ་ཡིན་ཡང་།མི་སུ་འདྲ་ཞིག་ཡིན་རུང་ལས་ཅི་འདྲ་ཞིག་བྱས་རུང་དང་ཐོག་རང་ཉིད་ལའང་ངོ་བོ་ཚད་ལྡན་ནམ་བྱེ་བྲག་ཁྱིམ་ཚང་ངེས་ཅན་ཞིག་ཡོད་པའི་སྒོ་ནས་གཞི་ནས་ལས་གཞན་ག་གེ་མོའི་རིགས་ལ་སྣང་བར་འཇོག་ན་ལུགས་དང་མཐུན་ཅིང་།དཔེར་ན།༸ཀུན་གཟིགས་པཎ་ཆེན་རིན་པོ་ཆེ་མཆོག་གིས་གསུངས་དོན་བཞིན།སྐད་རིགས་སྣ་མང་ཤེས་ན་བཟང་མོད་ཀྱང་།རང་གི་ཕ་སྐད་བརྗེད་ན་ངོ་ཚ་ཡིན།ཞེས་གསུངས་པ་ལྟར་རང་ཉིད་གཞི་རིམ་འཛིན་གྲྭ་བཅུ་གཉིས་བར་འགྲིམ་མྱོང་མཁན་དང་སྦྲགས་ནས་མངོན་སུམ་གྱི་མྱོང་ཚོར་ཞིག་བརྗོད་ན།སློབ་གྲྭ་ཁག་གི་སློབ་ཚན་ལ་རང་སྐད་དུ་བཞག་པ་ཇི་ཙམ་ཉུང་ན་དེ་ཙམ་སྐད་ཡིག་དེ་ཆེས་ཉམས་ཆག་དང་ཉེན་ཁའི་ཁ་ལོ་བསྒྱུར་བ་མཚོན་ཐུབ།དཔེར་ན།ཕྲན་འཛིན་རིམ་ལྔ་པ་བར་སློབ་ཚན་དགའ་ཤོས་ནི་བོད་ཡིག་ཡིན།རྒྱུ་མཚན་གང་ལགས་ཟེར་ན་དབྱིན་ཇིའི་སློབ་ཚན་མ་གཏོགས་གཞན་ཨང་རྩིས་དང་།སྤྱི་ཚོགས་ཚན་རིགཚན་རིག་བཅས་ནི་རང་སྐད་དུ་སྦྱོང་དུ་ཡོད་པས་ཡིན།འོན་ཀྱང་འཛིན་རིམ་དྲུག་པ་ནས་རྩིས་པར་བོད་ཡིག་སློབ་ཚན་ཁོ་ནའི་དུས་སུ་མ་གཏོགས་གཞན་ཆབ་སྲིད།ཚན་རིགལོ་རྒྱུས།ཨང་རྩིས།གློག་ཀླད།ས་ཁམས་རིག་པ།དཔལ་འབྱོར་རིག་པ་སོགས་ནི་དབྱིན་སྐད་ཐོག་ཡིན་པས་རང་རེའི་བོད་ཀྱི་སྐད་ཡིག་ནི་བྱེ་བྲག་ལྟ་བུར་གྱུར་འགྲོ་བ་དང་།དབྱིན་སྐད་སོགས་གཞན་གྱི་སྐད་ཡིག་རྣམས་ནི་སྤྱིའམ་འགངས་ཆེན་དུ་འགྱུར་འགྲོ་སྟབས།ཕྱིས་སུ་རང་ཉིད་མཐོ་སློབ་གང་འདྲ་ཞིག་ཏུ་བསྐྱོད་ཀྱང་རང་ཉིད་ཀྱི་མི་ཚེའི་ཕུགས་འདུན་གྱི་གདམ་གའི་སློབ་གཞི་དེ་ནི་རང་མི་རིགས་ཀྱི་སྐད་ཡིག་དང་འབྲེལ་ཡོད་ཅིག་འདེམས་དགོས་བསམ་ཡང་།དུས་སྐབས་དེར་རྒྱལ་སྤྱིའི་འགྱུར་འགྲོས་ཀྱི་དབང་གིས་ཕྱོགས་གང་ཅིའི་ཐད་ནས་རང་མི་རིགས་ཀྱི་སྐད་ཡིག་དང་འབྲེལ་ཡོད་ཀྱི་སློབ་ཚན་ཞིག་འདེམས་རྒྱུ་ནི་ཧ་ཅང་གིས་དཀའ་བར་གྱུར།